b'\n_START_ARTICLE_\nEndemit\n_START_PARAGRAPH_\nEndem\xc3\xadt je \xc5\xbeival ali rastlina, ki jo je mo\xc4\x8d najti le v nekaterih omejenih predelih sveta (arealu). Fizi\xc4\x8dni, klimatski in biolo\xc5\xa1ki faktorji lahko prispevajo k endemi\xc4\x8dnosti dolo\xc4\x8dene vrste. Endemizem v ekolo\xc5\xa1kem smislu pomeni biti edinstven za to\xc4\x8dno dolo\xc4\x8deno zemljepisno podro\xc4\x8dje, habitat, dr\xc5\xbeavo ali kak\xc5\xa1no drugo poljubno dolo\xc4\x8dljivo zemljepisno dolo\xc4\x8deno podro\xc4\x8dje. Da je nekaj endemi\xc4\x8dno, pomeni da pripada to\xc4\x8dno dolo\xc4\x8denemu kraju ali okolju in ga ni mo\xc4\x8d najti nikjer drugje._NEWLINE_Vrsta, ali katerakoli druga taksonomska kategorija, ki je vezana na dolo\xc4\x8deno geografsko obmo\xc4\x8dje, je zanj endemi\xc4\x8dna. Biosfera (kakr\xc5\xa1no poznamo) je endemi\xc4\x8dna za planet Zemljo. Ni\xc5\xbeje sistematske kategorije (redovi, dru\xc5\xbeine, rodovi, vrste, podvrste) so navadno endemi\xc4\x8dne za manj\xc5\xa1a obmo\xc4\x8dja. \xc5\xa0impanzi so endemi\xc4\x8dni za Afriko, horvatova ku\xc5\xa1\xc4\x8darica (Lacerta horvathi) za severozahodne Dinaride in sosednje dele Alp, \xc4\x8dlove\xc5\xa1ka ribica (Proteus anguinus) za podzemne vode Dinarskega krasa, so\xc5\xa1ka postrv za jadransko pore\xc4\x8dje, modrozelena cepljivka (Homoethrix cerkniensi) za Cerkni\xc5\xa1ko jezero, zobati krapovec (Cyprinodon diabolis) pa za en sam izvir s povr\xc5\xa1ino 3m * 20m v severnoameri\xc5\xa1ki pu\xc5\xa1\xc4\x8davi Mojave._NEWLINE_Endemite strokovno obravnavajo v okviru naravno biogeografskih enot (Dinaridi, Alpe, Karpati), v poljudni literaturi pa pogosteje upo\xc5\xa1tevajo dr\xc5\xbeavne meje._NEWLINE_Nasprotni pojem je kozmopolit.\n_START_SECTION_\nEndemiti glede na starost in izvor\n_START_PARAGRAPH_\nAvtohtoni endemit se je razvil na mestu samem (in situ), kjer ga najdemo \xc5\xa1e danes._NEWLINE_Paleoendemit so evolucijsko stari endemiti. Paleoendemizem opisuje vrste ki so bile v\xc4\x8dasih \xc5\xa1iroko raz\xc5\xa1irjene danes pa so omejene na majhno obmo\xc4\x8dje._NEWLINE_Neoendemit so evolucijsko mladi endemiti. Slednje so nastale v novej\xc5\xa1em \xc4\x8dasu s cepitvijo raz\xc5\xa1irjene vrste v ve\xc4\x8d lokalnih vrst ali podvrst. Neoendemizem opisuje vrste ki so nedavno divergirale in postale reproduktivno izolirane, oz. vrste, ki so s hibridizacijo postale nove vrste. To je obi\xc4\x8dajen proces pri rastlinah \xc5\xa1e posebej tistih za katere je zna\xc4\x8dilna poliplodija._NEWLINE_Reliktne vrste so ostanki v preteklosti raz\xc5\xa1irjenih vrst, katerih areali so se zmanj\xc5\xa1ali v hladnej\xc5\xa1ih obdobjih, predvsem v pleistocenu. Obmo\xc4\x8dja, kjer so se ohranile reliktne vrste, se imenujejo zaveti\xc5\xa1\xc4\x8de (refugij). Reliktne vrste se lahko razvr\xc5\xa1\xc4\x8dajo po geolo\xc5\xa1kem obdobju, ko so imele \xc5\xa1ir\xc5\xa1i areal - npr. terciarni, glacialni, postglacialni. Lahko jih delimo po mestu obstanka - relikt Julijskih Alp, balkanski relikt itd. Nekateri take relikte imenujejo tudi biogeografski relikti. Taksonomski relikti so ostanek nekdaj \xc5\xa1tevil\xc4\x8dne skupine, ki pa je skoraj povsem izumrla. Dostikrat je taksonomski relikt tudi biogeografski (tuatara je edini pre\xc5\xbeiveli rod praku\xc5\xa1\xc4\x8darjev, ki je omejen samo na obmo\xc4\x8dje Nove Zelandije)_NEWLINE_Lo\xc4\x8dimo endemite v o\xc5\xbejem (vrste, ki \xc5\xbeivijo izklju\xc4\x8dno na man\xc5\xa1em ozemlju, npr. na posameznem hribu, otoku, samo v Sloveniji) in \xc5\xa1ir\xc5\xa1em pomenu besede (sredozemski, dinarski alpski, evropski, palarti\xc4\x8dni endemiti itd). Endemi\xc4\x8dni so lahko tudi rodovi, dru\xc5\xbeine, itd.'